Komisijos reglamentas (EEB) Nr. 1304/91
1991 m. gegužės 17 d.
iš dalies keičiantis Reglamentą (EEB) Nr. 2159/89, nustatantį išsamias Tarybos reglamento (EEB) Nr. 1035/72 IIa antraštinėje dalyje numatytų konkrečių priemonių riešutams ir saldžiavaisio pupmedžio vaisiams taikymo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1972 m. gegužės 18 d. Tarybos reglamentą (EEB) Nr. 1035/72 dėl bendro vaisių ir daržovių rinkos organizavimo [1] su pakeitimais, padarytais Reglamentu (EEB) Nr. 3920/90 [2], ypač į jo 14g straipsnį,
kadangi Komisijos reglamente (EEB) Nr. 2159/89 [3] su pakeitimais, padarytais Reglamentu (EEB) Nr. 3403/89 [4], numatyta pakeisti kokybės ir prekybos gerinimo planus jų įgyvendinimo eigoje; kadangi turėtų būti nurodytos sąlygos, kuriomis gali būti priimti prašymai tuos planus pakeisti; kadangi tuo atveju, kai prašymai pakeisti planus pateikiami siekiant atsižvelgti į vaismedžių sodų ploto padidėjimą į gamintojų organizacijas įstojus naujiems nariams, bet kokius pakeitimus reikėtų nagrinėti po tam tikro planų įgyvendinimo ir šių organizacijų veiklos laikotarpio, per kurį būtų galima įvertinti organizacijų stabilumą ir pažangą, pasiektą įgyvendinant planus po to, kai jie buvo patvirtinti;
kadangi būtina užtikrinti tinkamą Bendrijos lėšų panaudojimą; kadangi tam tikslui avansų, suteiktų už metinius kokybės ir prekybos gerinimo planų laikotarpius, procentas turėtų būti apribotas ir išmoka už metinį etapą turėtų būti patvirtinta tik sumokėjus už ankstesnių metų metinį laikotarpį; kadangi dar reikėtų numatyti ir tai, kad pateikti patvirtinamieji dokumentai garantuotai suteiktų galimybę stebėti ir tikrinti pažangą, padarytą vykdant darbus visame plane nurodytame vaismedžių sodų plote;
kadangi Vaisių ir daržovių verslo komitetas nepateikė savo nuomonės per pirmininko nustatytą laiką,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2159/89 iš dalies keičiamas taip:
1. 8 straipsnio 4 dalis pakeičiama taip:
"4. Jeigu pateikiamas prašymas pakeisti planą, sprendimą kompetentinga institucija priima atidžiai išnagrinėjusi pateiktus patvirtinamuosius dokumentus ir atsižvelgdama į 2 dalies antroje pastraipoje nustatytus kriterijus bei šioje dalyje nustatyta tvarka. Tuo atveju, kai pageidaujama praplėsti plano apimamą plotą, ypač padidėjus gamintojų organizacijos narių skaičiui, gali būti pateiktas tik vienas prašymas pakeisti planą ir tik nuo ketvirtųjų metų, einančių po plano patvirtinimo. Kartu su prašymu pateikiama ataskaita, kurioje nurodyti plane numatyto organizacijos vaismedžių sodų ploto pasikeitimai prie jos prisijungus naujiems nariams arba išstojus seniems nuo to laiko, kai planas buvo pateiktas, ir pažanga, padaryta įgyvendinant planą nuo tada, kai jis buvo patvirtintas.
Sprendimą dėl minėtų prašymų kompetentinga institucija priima vietoje patikrinusi įvairius 2 dalies antroje pastraipoje nurodytus dalykus, pažangą, padarytą įgyvendinant planą, ir visus patvirtinamuosius dokumentus, pateiktus su prašymu pakeisti planą. Šio patikrinimo ataskaita pridedama prie pranešimo, kuris siunčiamas Komisijai remiantis pirmiau minėta pastraipa.
Iš dalies pakeisto plano įgyvendinimo laikotarpis jokiomis aplinkybėmis negali būti ilgesnis kaip nustatyta iš pradžių."
2. 8 straipsnio 5 dalis papildoma šia pastraipa:
"Kompetentinga institucija pasižymi kiekvieną plane nurodyto vaismedžių sodų ploto sumažėjimo dėl sumažėjusio gamintojų organizacijos narių skaičiaus atvejį."
3. 19 straipsnio trečia pastraipa papildoma taip:
"Paraiškose gauti pagalbą įrašoma visa būtina informacija, leidžianti nustatyti tos vaismedžių sodų dalies geografinę vietą pagal kiekvienos rūšies darbą, atliktą konkrečiu metiniu (plano įgyvendinimo) laikotarpiu. Sąskaitose-faktūrose ir patvirtinamuosiuose dokumentuose tiksliai nurodoma vaismedžių sodų dalis, kurioje buvo atliktas minėtas darbas."
4. 22a straipsnio 3 dalis pakeičiama taip:
"3. VII priede nustatytos formos prašymai išmokėti avansą pagalbos planui įgyvendinti gali būti pateikiami patvirtinus planą. Kiekvieniems plano įgyvendinimo metams pateikiamas tik vienas prašymas, prieš tai pateikus įrodymus, kad prasidėjo metinis įgyvendinimo etapas. Minėtą įrodymą sudaro patvirtinamieji dokumentai, kuriuose pateikta bent jau 50 % VII priedo 7 punkte nurodytos sąmatos. Prašyme nurodoma visa būtina informacija, leidžianti nustatyti vaismedžių sodų dalį, kurioje konkrečiu metiniu laikotarpiu buvo atlikti įvairių rūšių darbai.
Bendrijos finansuojamos dalies avansinė išmoka neturi sudaryti daugiau kaip 50 % metinio Bendrijos finansinio įnašo, apibrėžto Reglamento (EEB) Nr. 1035/72 14d straipsnio 2 dalyje. Ši išmoka suteikiama valstybėms narėms faktiškai išmokėjus minėtos 50 % savos dalies, kaip apibrėžta pirmiau minėtame straipsnyje.
Tačiau ankstesnėje pastraipoje nurodytų avansų bendra suma neturi viršyti 50 % Reglamento (EEB) Nr. 790/89 2 straipsnyje nustatytos sumos. Maksimalios avansų perskaičiavimo į nacionalinę valiutą kursas yra žemės ūkio perskaičiavimo kursas, galiojantis rugsėjo 1 d. iki prašymo išmokėti avansą pateikimo.
Nei avansai, nei planui įgyvendinti skirta pagalba už konkretų metinį laikotarpį neturi būti išmokami tol, kol 19 ir 20 straipsniuose nustatytomis sąlygomis neatlikti visi ankstesnio metinio laikotarpio mokėjimai."
5. III priedo D dalies 1 punktas papildomas taip:
"Plane turi būti nurodyta tiksli sklypų, kuriuose vykdoma kiekviena priemonė, vieta."
6. VII priedo
a) "A. Reikalavimus atitinkančios išlaidos" 4 punkte skaičiai "0,44" pakeičiami skaičiais "0,275";
b) "B. Didžiausia leistina avanso suma" 1 punkte skaičiai "0,90" pakeičiami skaičiais "0,50".
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1991 m. gegužės 17 d.